**ENVIRONMENTÁLNE EDUKAČNÉ PROGRAMY**

**Voda – základ života**

4.-8.ročník (45 min – 90 min) interiér

Porozprávame sa o najvzácnejšej tekutine na svete, aké má vlastnosti, kde všade sa nachádza a vysvetlíme si nekonečný kolobeh vody. Prostredníctvom experimentov si ukážeme zázraky s vodou a ako sa voda filtruje. Ukážeme si príklady, kde môžeme šetriť vodou, aj aká je spotreba vody v domácnostiach. Porozprávame sa o najväčšej vodnej nádrži na pitnú vodu v Európe – VN Starina.

**Bociany a ich senzačný svet**

4.-7. ročník (45-90 min) interiér

Porozprávame sa o legendách o bocianoch, ktoré sú po stáročia súčasťou mytológie. Povieme si niečo o ich putovnom živote a rozšírení vo svete. Zapojíme tvorivosť a vyrobíme si zobáky. V závere si zasúťažíme v bociaňom kvíze.

**Tajomný svet netopierov**

4.-9. ročník (45 min) interiér

Ponoríme sa do tajomného sveta týchto vzácnych a dôležitých tvorov. Vyvrátime mýty, ktoré stáročia kolujú medzi ľuďmi a vytvoríme si o nich reálny obraz. Povieme si niečo o ich živote, jedinečných schopnostiach a o unikátnej stavbe tela. Spoznáme techniky získavania potravy jediných lietajúcich cicavcov. Predstavíme vám ich ročný harmonogram a zaujímavé fakty z ich sveta. V závere si zasúťažíme v kvíze o netopieroch.

**Národný park Poloniny**

4.-9. ročník / stredné školy (45 min) interiér

Spoznajte najvýchodnejší národný park Slovenska a jeho prírodné bohatstvo, ktoré je zapísané v Zozname svetového prírodného dedičstva UNESCO pod názvom Staré bukové lesy a pralesy Karpát a iných regiónov Európy.

**Fauna Polonín**

1.-6. ročník (45 min) interiér

Spoznaj život divokých zvierat žijúcich v Národnom parku Poloniny. Porozprávame sa o živote zubra hrivnatého, ktorý žije vo voľnej prírode Slovenska len v Poloninách. Nevynecháme ani naše najväčšie šelmy (medveď, vlk, rys, mačka divá) a povieme si niečo o ich rozšírení a spôsobe života. Spoločne sa naučíme rozoznávať zvuky, ktoré vydávajú zvieratá žijúce v národnom parku.

**Stopovanie lesných zvierat**

3.-7. ročník (45 min) interiér

Porozprávame sa o zvieratách, ktoré žijú v lesoch Národného parku Poloniny. Spoločne budeme spoznávať a určovať stopy a trus zveri. Naučíme sa rozoznávať zvuky, ktoré vydávajú zvieratá žijúce v národnom parku. Použitím pečiatok si vyrobíme knihu stôp zvierat.

**Krásne krídla prírody**

4.-8. ročník (45 - 90 min) interiér / exteriér

Spoznaj život starobylého hmyzu, ktorým sú vážky. Zažili vznik aj vyhynutie dinosaurov, rozpad kontinentov, doby ľadové a žijú aj v súčasnosti. Sú symbolom sily a odvahy aj vďaka svojím jedinečným schopnostiam (45 min). Zahráme sa na pravých entomológov a naučíme sa chytať hmyz (90 min – práca v exteriéri v teplých mesiacoch).

**Kam s odpadom?**

2.-7.ročník (45 min)

Verzia 1 / interiér

Žiaci sa učia o dôležitosti recyklácie, ako správne triediť odpad a prečo je dôležité udržiavať prírodu čistú a aké škody spôsobuje odpad na životnom prostredí. Po vzhliadnutí krátkeho animovaného videa sa zapájajú do diskusie a odpovedajú na rôzne otázky. Zábavnou aktivitou (Odpadová lotéria) sa naučia správne triediť rôzne druhy odpadu. Losujú obrázky a musia ich priradiť k správnej kategórii odpadu, do ktorého patria.

Verzia 2 / exteriér (poldenná)

V úvode sa porozprávame o odpade a recyklácii. Zábavnou aktivitou (Triediaca štafeta) sa žiaci naučia správne triediť rôzne druhy odpadu. V ďalšej časti vysvetlíme deťom, prečo je dôležité udržiavať prírodu čistú a aké škody spôsobuje odpad na životnom prostredí. Následne sa žiaci zapoja do samotného zberu odpadu v prírode vo vopred dohodnutej zbernej oblasti. V závere diskutujeme o druhoch odpadov, ktoré našli a odmeníme ich za aktivitu.